Nya Fakɔnamewo Le Xaxaɣiwo\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzeltal Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAle Si Nàkpɔ Akɔfafa Le Xaxaɣiwo\nXaxa ƒomevi vovovowo vaa mía dzi. Míate ŋu aƒo nu tso xaxa ɖe sia ɖe ŋu le nyati sia me o, gake na míalé ŋku ɖe xaxa ƒomevi ene siwo ŋu míeƒo nu tsoe va yi ŋu. Xaxa siwo me ameawo dometɔ ɖe sia ɖe to la le vovo, gake de dzesi ale si wo katã wokpɔ akɔfafa vavã tso Mawu gbɔ.\nNE DƆ GE LE AME SI\n“Mewɔa dɔ ɖe sia ɖe si menya kpɔ ko, eye nu siwo hiã mí ŋutɔŋutɔ koe míeƒlena.”—Jonathan\nSeth * gblɔ be: “Dɔ ge le nye kple srɔ̃nye si le ɣeyiɣi ɖeka me. Ƒometɔwo ƒe dɔmenyonunanawo kple dɔ vivivi siwo mewɔna la nue míenɔ agbe ɖo ƒe eve sɔŋ. Esia wɔe be srɔ̃nye Priscilla lé blanui vevie, eye nye hã mese le ɖokuinye me be viɖe aɖeke mele ŋunye o.\n“Nu kae kpe ɖe mía ŋu le nɔnɔme ma me? Priscilla nɔa ŋku ɖom Yesu ƒe nya si le Mateo 6:34 la dzi na eɖokui edziedzi. Yesu gblɔ be míagatsi dzimaɖi le etsɔ ŋu o, elabena etsɔ si gbɔna la kple eya ŋutɔ ƒe dzimaɖitsitsiwoe. Eye Priscilla ƒe gbedodoɖa tso dzi blibo me kpe ɖe eŋu wòdo dzi. Le gonyeme la, Psalmo 55:22 ye fa akɔ nam. Nye hã medro nye agbawo ɖe Yehowa dzi abe ale si hakpalaa wɔe ene, eye mekpɔe be Yehowa lém ɖe te. Togbɔ be mekpɔ dɔ le wɔwɔm fifia hã, míetia kesinɔnuwo yome o, le ɖekawɔwɔ me kple Yesu ƒe aɖaŋuɖoɖo si dze le Mateo 6:20-22. Gawu la, míeva te ɖe Mawu ŋu geɖe wu eye nye kple srɔ̃nye dome va le kplikplikpli wu tsã.”\nŊutsu aɖe si ŋkɔe nye Jonathan la gblɔ be: “Esi asitsadɔwɔƒe sue si míaƒe ƒomea ɖo ɖu agba la, metsi dzimaɖi ɖe etsɔme ŋu. Ganyawo ƒe sesẽ le dukɔa me wɔe be dɔ siwo katã míeku kutri wɔ ƒe 20 sɔŋ la dome gblẽ. Nye kple srɔ̃nye míeva te nyahehe le ganyawo ta. Míegatea ŋu tsɔa míaƒe agbananuƒlegbalẽvi ƒlea nu o, elabena míenɔ vɔvɔ̃m be womaxɔe o.\n“Gake Mawu ƒe Nyaa kple eƒe gbɔgbɔa kpe ɖe mía ŋu míetso nya me nyuie. Mewɔa dɔ ɖe sia ɖe si menya kpɔ ko, eye nu siwo hiã mí ŋutɔŋutɔ koe míeƒlena. Esi míenye Yehowa Ðasefowo ta la, míaƒe haxɔsetɔwo hã kpena ɖe mía ŋu. Wona míese le mía ɖokui me be asixɔxɔ le mía ŋu eye wodoa alɔ mí ne nɔnɔmeawo sesẽ.”\nNE SRƆ̃ÐEÐE ME GBLẼ\nRaquel gblɔ be: “Esi srɔ̃nye dzo le gbɔnye gbe ɖeka kple eƒe zãdodo la, nye dzi gbã eye dzi kum vevie. Melé blanui ale gbegbe. Gake nu si kpe ɖe ŋunyee nye be mete ɖe Mawu ŋu, eye eya hã fa akɔ nam. Medoa gbe ɖa na Mawu gbe sia gbe eye eƒe ŋutifafa kpɔ nye dzi ta. Ðeko wòwɔ abe ɖe wòɖɔ nye dzi si gbã gudugudu la ɖo ene.\n“Eye dzidzɔtɔe la, eƒe Nya, Biblia, kpe ɖe ŋunye medzudzɔ dzikudodo. Metsɔ apostolo Paulo ƒe aɖaŋuɖoɖo si le Romatɔwo 12:21 la wɔ dɔe. Afi ma gblɔ be: ‘Mègaɖe mɔ nu vɔ̃ɖi naɖu dziwò o, ke boŋ yi edzi nàtsɔ nu nyui anɔ nu vɔ̃ɖi dzi ɖum.’\n“Ɣeaɖewoɣi la, ele be míalɔ̃ ɖe edzi be ‘nu vevi aɖe bu’ na mí eye míaɖe asi le eŋu. . . . Fifia, mele taɖodzinu bubuwo minyam.”—Raquel\n“Xɔ̃nye aɖe ɖo aɖaŋu nyui aɖe nam si kpe ɖe ŋunye mekpɔe be ehiã be maɖe susu ɖa le nu si dzɔ la ŋu. Etsɔ nya si le Nyagblɔla 3:6 la fiam eye wògblɔ nam tufafatɔe be, ɣeaɖewoɣi la, ele be míalɔ̃ ɖe edzi be ‘nu vevi aɖe bu’ na mí eye míaɖe asi le eŋu. Aɖaŋuɖoɖoa nu sẽ, gake ema tututue mehiã ɣemaɣi. Fifia, mele taɖodzinu bubuwo minyam.”\nElizabeth gblɔ be: “Ne wò srɔ̃ɖeɖe me gblẽ la, èhiã na amewo ƒe kpekpeɖeŋu. Xɔ̃nye vevi aɖe na kpekpeɖeŋu mam gbe sia gbe. Ne mele avi fam la, efaa avi kplim, eye wòna mese le ɖokuinye me be ame aɖe lɔ̃m, ke menye be asixɔxɔ aɖeke mele ŋunye o. Meka ɖe edzi be Yehowa ye to xɔ̃nye sia dzi fa akɔ nam.”\nDƆLÉLE KPLE TSITSIMEKUXIWO\n“Ne medo gbe ɖa na Mawu ko la, mesena le ɖokuinye me be eƒe gbɔgbɔa le ŋusẽ domem.”—Luis\nDzidɔ sesẽ aɖe le Luis, si ŋu nya míegblɔ le nyati siawo ƒe gbãtɔ me la ŋu, eye wòde kuku ge kloe zi eve sɔŋ. Fifia, ehiã be woanɔ ɔksidzin-ya namee wòanɔ gbɔgbɔm to ŋɔti me gaƒoƒo 16 gbe sia gbe. Egblɔ be: “Medoa gbe ɖa na Yehowa madzudzɔmadzudzɔe. Eye ne medo gbe ɖa na Mawu ko la, mesena le ɖokuinye me be eƒe gbɔgbɔa le ŋusẽ domem. Gbedodoɖa nana dzi ɖoa ƒonye, elabena mexɔ eyama dzi se eye menyae be eléa be nam.”\nPetra si xɔ ƒe 80 kple edzivɔ la gblɔ be: “Nu geɖe li madi be mawɔ, gake nyemate ŋui o. Ne mekpɔ ale si ŋusẽ le vɔvɔm le ŋunye la, etena ɖe dzinye ŋutɔ. Ðeɖi tea ŋunye belibeli eye ele be manɔ atikenono dzi. Enuenu la, medea ŋugble le ale si Yesu bia tso Fofoa si be, ne anya wɔ la, wòana nɔnɔme sesẽ aɖe nato ye ŋu la ŋu. Gake Yehowa meɖe nɔnɔme sesẽa ɖa o, ke boŋ edo ŋusẽ Yesu, eye edoa ŋusẽ nye hã. Gbedodoɖa léam ɖe te gbe sia gbe. Ne menya do gbe ɖa na Mawu ko la, nye dzi dzea eme.”—Mateo 26:39.\nNenema kee Julian hã sena le eɖokui me. Dɔléle si gblẽa nu le lãmekawo ŋu eye wònana ameti bliboa nɔa gbɔdzɔgbɔdzɔm la le fu ɖem nɛ ƒe 30 kloe ye nye esia. Egblɔ be: “Dɔmemegã ƒe zikpui mee menɔna tsã, gake fifia, meva tsi bunɔkeke me. Ke hã viɖe le nye agbe ŋu, elabena meléa fɔ ɖe kpekpeɖeŋunana amewo ŋu. Nunana amewo tea ŋu ɖea vevesese dzi kpɔtɔna, eye Yehowa wɔa ŋugbe si wòdo be yeado ŋusẽ mí le xaxaɣi la dzi. Nye hã mate ŋu agblɔ abe ale si apostolo Paulo gblɔ ene be: ‘Metea ŋu wɔa nuwo katã to ame si doa ŋusẽm la dzi.’”—Filipitɔwo 4:13.\nNE MÍAƑE AME VEVI AÐE KU\nAntonio gblɔ be: “Esi fofonye ku le ʋufɔku aɖe me la, gbã la, nyemexɔe se o. Ewɔ nam be mesɔ kura be nu ma nadzɔ ɖe edzi o, elabe afɔzɔla ko wònye va yina. Gake naneke meli mawɔ o. Eyi ɖi me ŋkeke atɔ̃ hafi ku. Medze agbagba ɖe sia ɖe be magafa avi le danye ŋkume o, gake ne nye ɖeɖe meli la, mewóa avi henɔa biabiam be, ‘Nu ka tae? Nu ka tae?’\n“Le ɣeyiɣi sesẽ mawo me la, menɔ Yehowa biam enuenu be wòakpe ɖe ŋunye maɖu nye seselelãmewo dzi eye wòana dzidzemem. Eye vivivi la, nye dzi va dze eme. Meɖo ŋku edzi be Biblia gblɔ be ‘nuɖiɖeame’ ate ŋu adzɔ ɖe mía dometɔ ɖe sia ɖe dzi. Esi wònye be Mawu mekaa aʋatso o ta la, meka ɖe edzi be magava kpɔ fofonye ake le tsitretsitsia me.”—Nyagblɔla 9:11; Yohanes 11:25; Tito 1:2.\n“Togbɔ be yameʋu si ge la ɖe mía viŋutsua ƒe agbe ɖa hã la, míegakpɔa dzidzɔ ne míeɖo ŋku ɣeyiɣi nyui siwo me mí katã míese vivi le va yi la dzi.”—Robert\nNenema kee Robert, si ŋu míeƒo nu tsoe le nyati gbãtɔ me la hã se le eɖokui me. Egblɔ be: “Ŋutifafa si ŋu woƒo nu tsoe le Filipitɔwo 4:6, 7 la su nye kple srɔ̃nye Maribel si. Gbedodoɖa na Yehowa ye na wòva eme na mí nenema. Ŋutifafa sia si sua ame si le ememe la wɔe be míete ŋu ƒo nu tso tsitretsitsi ƒe mɔkpɔkpɔa ŋu na nyadzɔdzɔgblɔlawo. Togbɔ be yameʋu si ge la ɖe mía viŋutsua ƒe agbe ɖa hã la, míegakpɔa dzidzɔ ne míeɖo ŋku ɣeyiɣi nyui siwo me mí katã míese vivi le va yi la dzi. Míedzea agbagba be míana míaƒe susu nanɔ ɣeyiɣi mawo dzi.\n“Esi mía nɔvi Ðasefowo gblɔ na mí be yewokpɔe be míeɖe dzi ɖi nɔ míaƒe dzixɔse me ɖem le television dzi la, míegblɔ na wo be ɖikeke mele eme o be gbe gbogbo siwo dom wole ɖa ɖe mía ta lae wɔe be wòva eme nenema. Meka ɖe edzi bliboe be Yehowa to woƒe akɔfanya gbogboawo dzi lé mí ɖe te.”\nKpɔɖeŋu siwo me míedzro fifia la ɖee fia be Mawu faa akɔ na ame siwo le xaxa kple kuxi ƒomevi vovovowo me tom. Ðe wòate ŋu afa akɔ na wò hã? Xaxa ka kee ɖava dziwò o, àte ŋu akpɔ akɔfafa le ɣeyiɣi sesẽwo me. * Eya ta, ɖe manyo be nàna Yehowa nakpe ɖe ŋuwò oa? Eyae nye “akɔfafawo katã ƒe Mawu” la.—2 Korintotɔwo 1:3.\n^ mm. 23 Ne èdi be yeate ɖe Mawu ŋu be wòafa akɔ na wò la, míeɖe kuku, te ɖe Yehowa Ðasefo siwo le miaƒe nutoa me ŋu alo nàŋlɔ agbalẽ ɖo ɖe woƒe alɔdzedɔwɔƒe si tsɔ gbɔwò wu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Aleke Nàwɔ Akpɔ Akɔfafa?\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Aleke Nàwɔ Akpɔ Akɔfafa?\nAleke Nàwɔ Akpɔ Akɔfafa?\nGBETAKPƆXƆ Aleke Nàwɔ Akpɔ Akɔfafa?


1 Fiawo 14 | Biblia Le Internet Dzi | Xexe Yeye Gɔmeɖeɖe\n1 Fiawo 14:1-31\nAhiya ƒe nyagblɔɖi ɖe Yeroboam ŋu (1-20)\nRehabeam ɖu Yuda dzi (21-31)\nSisak ƒe aʋahoho (25, 26)\n14 Ɣemaɣi la, Yeroboam vi Abiya dze dɔ. 2 Eya ta Yeroboam gblɔ na srɔ̃a be: “Meɖe kuku, tso nàtrɔ wò dzedzeme, ne woaganya be Yeroboam srɔ̃ nènye o, eye nàyi Silo. Kpɔ ɖa! Afi mae nyagblɔɖila Ahiya le. Eyae gblɔ nam be mazu fia ɖe dukɔ sia dzi.+ 3 Tsɔ abolo ewo kple akpɔnɔ kpakple anyitsigoe ɖeka ɖe asi, ne nàyi egbɔ. Agblɔ nu si ava dzɔ ɖe ɖevia dzi la na wò.” 4 Yeroboam srɔ̃ wɔe nenema. Eye wòtso heyi Silo,+ eye wòva Ahiya ƒe me. Ke Ahiya megale nu kpɔm o, elabena eƒe ŋkuwo tsi le esi wòku amegã ta. 5 Gake Yehowa gblɔ na Ahiya be: “Kpɔ ɖa, Yeroboam srɔ̃ gbɔna gbɔwò be yeabia nya wò tso via ŋu, elabena edze dɔ. Magblɔ nu si nàgblɔ nɛ la na wò.* Ne eva la, awɔ eɖokui ame tutɔe.” 6 Esi Ahiya nya se eƒe afɔzi ko la, egblɔ be: “Ge ɖe eme, Yeroboam srɔ̃. Nu ka tae nèwɔ ɖokuiwò ame tutɔe? Wode gbe sesẽ aɖe asi nam be magblɔ na wò. 7 Yi ɖagblɔ na Yeroboam be, ‘Ale Yehowa, Israel ƒe Mawu la, gblɔe nye esi: “Medo wò ɖe dzi le wò dukɔ la dome hetsɔ wò ɖo fia ɖe nye dukɔ Israel nu.+ 8 Eye medu fiaɖuƒe la le David ƒe aƒe la si hetsɔ na wò.+ Ke mèle abe nye subɔla David, ame si wɔ nye sededewo dzi, eye wòdze yonyeme kple eƒe dzi blibo hewɔ nu dzɔdzɔe sɔŋ le ŋkunyeme la ene o.+ 9 Ke boŋ èwɔ nu vɔ̃ɖi wu ame siwo katã do ŋgɔ na wò, eye nèwɔ mawu bubu na ɖokuiwò eye nètsɔ ga wɔ legbawo* be nàtsɔ ado dziku nam,+ eye nètrɔ megbe dem.+ 10 Eya ta kpɔ ɖa, mehe vɔ̃ gbɔna Yeroboam ƒe aƒe la dzi, eye matsrɔ̃ Yeroboam ƒe ŋutsuwo* katã, matsrɔ̃ ame siwo nye wɔnamanɔŋutɔwo kple ame beliwo gɔ̃ hã ɖa le Israel, eye makplɔ Yeroboam+ ƒe aƒe la ƒiaƒiaƒia, abe ale si wokplɔa mĩ ɖa keŋkeŋ ene. 11 Yeroboam ƒe ame si aku ɖe du me la, avuwo aɖui; eye eƒe ame si aku ɖe gbe me la, dziƒoxewo aɖui, elabena Yehowae gblɔe.”’ 12 “Tso nàyi aƒewò me. Ne wò afɔ nya ɖo dua me ko la, ɖevi la aku. 13 Eye Israel blibo la afae ahaɖii, elabena eya koe nye Yeroboam ƒe ame si woaɖi ɖe yɔdo me; elabena eya ɖeɖe ko ŋue Yehowa, Israel ƒe Mawu la kpɔ nu nyui aɖe le le Yeroboam ƒe me. 14 Yehowa aɖo fia na eɖokui ɖe Israel nu, ame si atsrɔ̃ Yeroboam+ ƒe aƒe la ɖa tso ŋkeke ma dzi, ɛ̃, tso fifi kura gɔ̃ hã. 15 Yehowa asi Israel, abe aɖa si ya ʋuʋuna le tɔ me ene, eye wòaho Israel ɖa le anyigba nyui sia si wòtsɔ na wo tɔgbuiwo la dzi,+ eye wòaka wo ahlẽ ɖe Tɔsisi*+ la godo, elabena wowɔ Aserawo*+ tsɔ do dziku na Yehowa. 16 Eye wòagbe nu le Israel gbɔ le Yeroboam ƒe nu vɔ̃ siwo wòwɔ eye wòna Israel wɔ nu vɔ̃ ta.”+ 17 Ale Yeroboam srɔ̃ tso dze mɔ va Tirza. Esi wòɖo aƒea ƒe kpui nu ko la, ɖevi la ku. 18 Eye woɖii, eye Israel blibo la katã fae, le Yehowa ƒe nya si wògblɔ to eƒe subɔla nyagblɔɖila Ahiya dzi la nu. 19 Ke Yeroboam ƒe ŋutinya susɔeawo, ale si wòwɔ aʋa+ kple ale si wòɖu fiae la, kpɔ ɖa, woŋlɔ wo ɖe Israel-fiawo ƒe ŋutinyagbalẽ me. 20 Ɣeyiɣi si* Yeroboam ɖu fia la le ƒe blaeve vɔ eve; emegbe wotsɔe mlɔ tɔgbuiawo gbɔ;+ eye via Nadab zu fia ɖe eteƒe.+ 21 Ke Rehabeam, Salomo vi zu fia le Yuda. Rehabeam xɔ ƒe blaene vɔ ɖekɛ esime wòzu fia, eye wòɖu fia ƒe wuiadre le Yerusalem, si nye du si Yehowa tia+ le Israel-toawo katã me be yeatsɔ yeƒe ŋkɔ aɖo afi ma.+ Rehabeam dada ŋkɔe nye Naama, eye wònye Amoni-nyɔnu.+ 22 Eye Yuda wɔ nu si nye vɔ̃ le Yehowa ŋkume,+ eye wotsɔ woƒe nu vɔ̃ siwo wowɔ la do dziku nɛ wu wo tɔgbuiwo.+ 23 Woawo hã wɔ nuxeƒewo, trɔ̃sɔtiwo kple Aserawo*+ ɖe togbɛ+ kɔkɔwo katã dzi kple ati dama+ ɖe sia ɖe te. 24 Ŋutsu siwo gbɔ ŋutsuwo dɔna le gbedoxɔ me gɔ̃ hã le anyigba la dzi.+ Wowɔ nu ɖe dukɔ siwo Yehowa nya le Israel-viwo ŋgɔ la ƒe ŋunyɔnuwo katã nu. 25 Le Fia Rehabeam ƒe fiaɖuɖu ƒe ƒe atɔ̃lia me la, Egipte-fia Sisak+ ho ɖe Yerusalem ŋu.+ 26 Eye wòlɔ Yehowa ƒe aƒe la me kesinɔnuwo kple fia la ƒe aƒe* me kesinɔnuwo+ dzoe. Elɔ nu sia nu dzoe hekpe ɖe sikakpoxɔnu siwo katã Salomo wɔ la ŋu.+ 27 Eya ta Fia Rehabeam wɔ akɔblikpoxɔnuwo ɖe wo teƒe, eye wòtsɔ wo de dzɔlawo* ƒe tatɔ si dzɔa fia ƒe agbo nu ƒe dzikpɔkpɔ te. 28 Ɣesiaɣi si fia la yi Yehowa ƒe aƒe la me la, dzɔlawo tsɔa wo, eye wogbugbɔa wo va dana ɖe dzɔlawo ƒe xɔ la me. 29 Ke Rehabeam ŋutinya susɔeawo kple nu siwo katã wòwɔ la, woŋlɔ wo ɖe Yuda-fiawo ƒe ŋutinyagbalẽ me.+ 30 Aʋa nɔ Rehabeam kple Yeroboam dome ɣeawokatãɣi.+ 31 Eye wotsɔ Rehabeam mlɔ tɔgbuiawo gbɔ, woɖii ɖe tɔgbuiawo gbɔ le David Ƒe Du la me.+ Dadaa ŋkɔe nye Naama, Amoni-nyɔnu.+ Eye Rehabeam vi Abiyam*+ zu fia ɖe eteƒe.\n^ Alo, “Ale kple ale nàgblɔ nɛ ye nye esi.”\n^ Alo, “nèlólo ga kɔ̀ legba.”\n^ Wogayɔnɛ be Abiya.\n1 Fiawo 14


Sɔhɛwo—‘Miyi Edzi Mianɔ Miaƒe Ðeɖekpɔkpɔ Ŋuti Dɔ La Wɔm’ | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Ale si mieɖoa to ɣesiaɣi . . . la, miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm.”—FLP. 2:12.\nHADZIDZI: 133, 135\nTogbɔ be nyɔnyrɔxɔxɔ nye afɔɖeɖe vevi aɖe hã la, nu ka tae mele be nàvɔ̃ na afɔ sia ɖeɖe o?\nAleke nàte ŋu awɔ wò ɖeɖekpɔkpɔ ŋuti dɔ la?\nNu ka tae nèbua adzɔgbe si nèɖe na Yehowa la nu vevii?\n1. Nu ka tae nyɔnyrɔxɔxɔ le vevie ŋutɔ? (Kpɔ foto si le nyati sia ƒe gɔmedzedze.)\nBIBLIA nusrɔ̃vi akpe geɖe xɔa nyɔnyrɔ ƒe sia ƒe. Wo dometɔ geɖe nye ɖeviwo kple ƒewuiviwo. Eye anɔ eme be wohe wo le nyateƒea me. Wò hã èle wo domea? Ne nenemae la, ke èdze na kafukafu. Ŋɔŋlɔawo ƒe nudidie wònye be Kristotɔ naxɔ nyɔnyrɔ, eye enye afɔ vevi aɖe si wòle be ame naɖe be wòakpɔ ɖeɖe.—Mat. 28:19, 20; 1 Pet. 3:21.\n2. Nu ka tae mele be nàvɔ̃ be yeaɖe adzɔgbe na Yehowa o?\n2 Togbɔ be nyɔnyrɔxɔxɔ ʋua yayra geɖewo ƒe mɔnukpɔkpɔwo ɖi na ame hã la, edaa agba ɖe ame dzi hã. Le mɔ ka nu? Le wò nyɔnyrɔxɔgbe la, èɖo nya ŋu be ɛ̃, esi wobia wò be, “Ðe nèxɔ Yesu Kristo ƒe tafevɔsaa dzi se hetrɔ dzi me tso wò nu vɔ̃wo me eye nètsɔ ɖokuiwò ɖe adzɔgbe na Yehowa be yeawɔ eƒe lɔlɔ̃nua?” Wò nyɔnyrɔxɔxɔ ɖo kpe edzi be èɖe adzɔgbe na Yehowa. Esia fia be èdo ŋugbe na Yehowa be yealɔ̃e, eye eƒe lɔlɔ̃nu wɔwɔe anɔ vevie na ye wu nu bubu ɖe sia ɖe. Afɔɖeɖe sia nye ŋkubiãnya. Ðe wòle be wòave wò be èɖe afɔ ma? Kura o! Menye vodadae wònye kura be ame nalɔ̃ faa be Yehowa nafia mɔ ye le agbe me o. Le nyateƒe me la, ame siwo menɔa agbe ɖe Yehowa ƒe nudidiwo nu o la le Satana ƒe dziɖuɖu te. Abosam medi be nàkpɔ ɖeɖe o. Dzidzɔe wòanye nɛ be nàde ye dzi le tsitretsitsi ɖe Yehowa ŋu me, ale be agbe mavɔ ƒe mɔnukpɔkpɔa nato ŋuwò.\n3. Aleke Yehowa yra wò le esi nèɖe adzɔgbe nɛ ta?\n3 Bu ale si Yehowa yra wò le esi nèɖe adzɔgbe nɛ hexɔ nyɔnyrɔ ta ŋu kpɔ. Esi nètsɔ ɖokuiwò na Yehowa ta la, àte ŋu agblɔ kple kakaɖedzi geɖe wu be: “Yehowa li kplim; nyemavɔ̃ o. Nu kae amegbetɔ ate ŋu awɔm?” (Ps. 118:6) Bubu gã aɖeke megali wu esia be nànɔ Mawu ƒe akpa dzi ahanyae be ekpɔa ŋudzedze ɖe ŋuwò o.\nADZƆGBEÐEÐE DZI WƆWƆ NYE AME ŊUTƆ ƑE AGBA\n4, 5. (a) Nu ka tae míate ŋu agblɔ be ame ŋutɔ ƒe agba wònye be wòawɔ ɖe adzɔgbe si wòɖe dzi? (b) Kuxi kawoe dzea ŋgɔ Kristotɔwo katã woɖanye ɖeviwo alo ame tsitsiwo o?\n4 Esi nènye Kristotɔ xɔnyɔnyrɔ ta la, ƒomedodo si le wò kple Yehowa dome la mele abe ale si dziwòlawo xea tsife kple dzofe ɖe nuwò la ene o. Ke boŋ, wò ŋutɔe adze agbagba aɖe afɔ siwo ana nàkpɔ ɖeɖe, nenye be dziwòlawo tee nègale gɔ̃ hã. Nu ka tae wòle vevie be nya sia nanɔ susu me na wò? Nu si tae nye be, mía dometɔ aɖeke mate ŋu anya xɔse ƒe dodokpɔ siwo ava mía dzi le etsɔme o. Le kpɔɖeŋu me, ɖewohĩ èxɔ nyɔnyrɔ esime mèɖo wò ƒewuiwo me haɖe o. Gake fifia esi nènye ƒewuivi la, èle seselelãme siwo menyɔna ɖe mewò tsã o la sem le ɖokuiwò me eye èdoa go kuxi yeyewo. Nyɔnuvi ƒewuivi aɖe gblɔ tso nya sia ŋu ale: “Ne womena ɖevi xɔnyɔnyrɔ aɖe dzigbezãɖubolo le suku o la, menye esia tae wòavee be yenye Yehowa Ðasefo o. Gake ne ƒe ʋɛ aɖewo va yi eye gbɔdɔdɔ ƒe dzodzrowo nu va sẽ la, ele be wòaka ɖe edzi bliboe be Yehowa ƒe sewo dzi wɔwɔe nye afɔɖeɖe nyuitɔ kekeake le nɔnɔme ɖe sia ɖe me.”\n5 Ke hã, menye ɖeviwo kple sɔhɛwo koe doa go kuxi yeyewo o. Ame siwo tsi hafi xɔ nyɔnyrɔ gɔ̃ hã doa go xɔse ƒe dodokpɔ geɖe siwo womenɔ mɔ kpɔm na o. Dodokpɔ siawo tea ŋu kuna ɖe srɔ̃ɖeɖe, lãmesẽnyawo, alo dɔwɔɖuinyawo ŋu. Le nyateƒe me la, ame sia ame, eɖanye ɖevi alo ame tsitsi o, ado go nɔnɔme siwo abia be wòalé nuteƒewɔwɔ me ɖe asi na Yehowa.—Yak. 1:12-14.\n6. (a) Nu ka dzie wòle be nàɖo ŋkui ku ɖe wò adzɔgbeɖeɖea ŋu? (b) Nu kae nàte ŋu asrɔ̃ tso Filipitɔwo 4:11-13 me nyawo me?\n6 Nu si akpe ɖe ŋuwò nàwɔ nuteƒe le nɔnɔme ɖe sia ɖe mee nye be nàɖo ŋku edzi be ŋugbe si nèdo na Yehowa la bia be nàwɔ nuteƒe nɛ ɣeawokatãɣi aleke kee nɔnɔmea ɖale o. Esia fia be ègblɔ na xexea katã ƒe Dziɖulagã la be àyi edzi asubɔe ne xɔ̃wòwo kple dziwòlawo dzudzɔ esubɔsubɔ gɔ̃ hã. (Ps. 27:10) Le nɔnɔme ɖe sia ɖe me la, ŋusẽ si hiã be nànɔ agbe ɖe wò adzɔgbeɖeɖea nu la ate ŋu asu asiwò ne èɖo ŋu ɖe Yehowa ŋu be wòakpe ɖe ŋuwò.—Xlẽ Filipitɔwo 4:11-13.\n7. Nu kae wòfia be nàtsɔ “vɔvɔ̃ kple dzodzo nyanyanya” awɔ wò ɖeɖekpɔkpɔ ŋuti dɔ la?\n7 Yehowa di be nànye ye xɔlɔ̃. Ke hã, xɔlɔ̃wɔwɔ ma me léle ɖe asi kple wò ɖeɖekpɔkpɔa ŋuti dɔ wɔwɔ bia kutrikuku. Filipitɔwo 2:12 gblɔ be: “Miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm.” Nya mawo fia be ele be nàbu nu si nàwɔ be wò kple Yehowa dome nakpɔtɔ anɔ kplikplikpli eye nàyi edzi awɔ nuteƒe nɛ le nɔnɔme ɖe sia ɖe me la ŋu. Mègaka ɖe ɖokuiwò dzi akpa o. Ame siwo subɔ Mawu ƒe geɖe gɔ̃ hã dometɔ aɖewo va tra. Eya ta, afɔ kawoe nàte ŋu aɖe be nàwɔ wò ɖeɖekpɔkpɔ ŋuti dɔ la?\nBIBLIA SƆSRƆ̃ LE VEVIE\n8. Nu kae ɖokuisinusɔsrɔ̃ bia, eye nu ka tae wòle vevie?\n8 Be xɔlɔ̃wɔwɔ nanɔ mía kple Yehowa dome la, ehiã be míanɔ to ɖom eyama eye míanɔ nu ƒom nɛ hã. Biblia sɔsrɔ̃ le mía ɖokui si ye nye mɔ vevitɔ si dzi míetona ɖoa to Yehowa. Esia bia be míanɔ Mawu ƒe Nya la kple Biblia-srɔ̃gbalẽwo xlẽm ahanɔ ŋugble dem le wo me nyawo ŋu be míaƒe sidzedze nadzi ɖe edzi. Ne èle esia wɔm la, ɖo ŋku edzi be Biblia sɔsrɔ̃ mele abe agbalẽ me nyawo léle ɖe ta me dzro ko atsɔ adzra ɖo ɖe dodokpɔŋɔŋlɔ ŋu le suku ene o. Nusɔsrɔ̃ si ɖea vi le abe tsaɖiɖi ƒe mɔzɔzɔ si me nàte ŋu ake ɖe Yehowa ƒe amenyenye ƒe akpa siwo mènya tsã o ŋu le ene. Esia akpe ɖe ŋuwò nàte ɖe Mawu ŋu, eye eya hã ate ɖe ŋuwò.—Yak. 4:8.\nÐe dzeɖoɖo ƒe kadodo nyui le wò kple Yehowa domea? (Kpɔ memama 8-11)\n9. Dɔwɔnu kawoe kpe ɖe ŋuwò le wò ɖokuisinusɔsrɔ̃ me?\n9 Yehowa ƒe habɔbɔa na dɔwɔnu vovovowo mí siwo ate ŋu akpe ɖe ŋuwò le ɖokuisinusɔsrɔ̃ me. Le kpɔɖeŋu me, nu siwo le “Bibliasɔsrɔ̃ Ƒe Dɔdeasiwo” te le jw.org ƒe teƒe si nye “Sɔhɛwo” la ate ŋu akpe ɖe ŋuwò nàkpɔ nufiame siwo le Biblia me ŋutinyawo me. Azɔ hã, “Nu Ka Tututue Nye Biblia Ƒe Nufiafia?” ƒe nusrɔ̃gbalẽvi siwo le jw.org la ate ŋu akpe ɖe ŋuwò nàgaka ɖe wò dzixɔsewo dzi geɖe wu. Nusrɔ̃gbalẽvi siawo ate ŋu akpe ɖe ŋuwò nàsrɔ̃ ale si nàɖe wò dzixɔsewo me na amewo. Àgate ŋu ake ɖe nusɔsrɔ̃ ŋuti aɖaŋuɖoɖo bubuwo ŋu le nyati si nye “Sɔhɛwo Biana Be . . . Aleke Mawɔ Biblia Xexlẽ Navivi Nunye?” si dze le April 2009 ƒe Nyɔ! me la me. Nusɔsrɔ̃ kple ŋugbledede nye nu vevi aɖewo siwo akpe ɖe ŋuwò le wò ɖeɖekpɔkpɔ ŋuti dɔ la wɔwɔ me.—Xlẽ Psalmo 119:105.\nGBEDODOÐA LE VEVIE\n10. Nu ka tae wòle vevie be Kristotɔ xɔnyɔnyrɔ nanɔ gbe dom ɖa?\n10 Biblia sɔsrɔ̃ le mía ɖokui si nye mɔ si dzi míetona ɖoa to Yehowa, eye gbedodoɖa nye mɔ si dzi míetona ƒoa nu nɛ. Mele be Kristotɔ nabu gbedodoɖa abe kɔnu dzro aɖe ko ene o; nenema kee mele be wòabui abe ‘dzɔgbenyuibiabia’ be nu nadze edzi na ame ene o. Ke boŋ gbedodoɖa nye nuƒoƒo kple mía Wɔla la. Yehowa di be nàƒo nu na ye. (Xlẽ Filipitɔwo 4:6.) Ne ètsi dzimaɖi le susu aɖe ta la, nu nyuitɔ si Biblia ɖo aɖaŋu be nàwɔe nye be ‘nàdro wò agba ɖe Yehowa dzi.’ (Ps. 55:22) Èka ɖe edzi be esia wɔwɔ ɖea vi ŋutɔŋutɔa? Nɔviŋutsu kple nɔvinyɔnu miliɔn geɖewo ate ŋu aka ɖe edzi na wò be esia kpe ɖe yewo ŋu. Ate ŋu akpe ɖe wò hã ŋuwò!\n11. Nu ka tae wòle be nàda akpe na Yehowa ɣeawokatãɣi?\n11 Ke hã, menye ɣeyiɣi siwo me míehiã kpekpeɖeŋu tso Yehowa gbɔ koe wòle be míado gbe ɖa o. Biblia gblɔ be: “Minye akpedalawo.” (Kol. 3:15) Ɣeaɖewoɣi la, míetsia dzi ɖe míaƒe kuxiwo ŋu ale gbegbe be míedea dzesi yayra gbogbo siwo kpɔm míele la o. Ðe manyo ŋutɔ be nàɖoe be gbe sia gbe la, yeade ŋugble le nu etɔ̃ teti siwo ta wòle be nàda akpe na Yehowa ɖo la ŋu oa? Eyome do gbe ɖa nàda akpe nɛ ɖe yayra mawo ta. Abigail, si nye ƒewuivi aɖe si xɔ nyɔnyrɔ esime wòxɔ ƒe 12 la gblɔ be: “Meka ɖe edzi be Yehowa ye dze be míada akpe na wu ame bubu ɖe sia ɖe le xexea me godoo. Ele be míawɔ mɔnukpɔkpɔ ɖe sia ɖe ŋu dɔ ada akpe nɛ ɖe nu siwo wòna mí ta. Gbe ɖeka mese ame aɖe gblɔ nya nyui aɖe si me nufiame le la ale: Ne ŋu ke etsɔ eye míekpɔe be nu siwo ta míeda akpe na Yehowa ɖo egbe koe susɔ ɖe mía si la, aleke nuwo anɔ na mí?” *\nVIÐE SIWO LE NUTEƑEKPƆKPƆ SIWO SUA AME SI ŊU\n12, 13. Nu ka tae wòle vevie be nàde ŋugble le ale si wò ŋutɔ nèkpɔ Yehowa ƒe nyuiwɔwɔ teƒe le wò agbe me ŋu?\n12 Yehowa kpe ɖe Fia David ŋu wòto nɔnɔme sesẽ geɖewo me. Le nu siwo teƒe wòkpɔ ta la, egblɔ be: “Miɖɔe kpɔ, eye miakpɔe be Yehowa nyo; dzidzɔtɔe nye ame si sinɛ tsona.” (Ps. 34:8) Mawunyakpukpui sia na míekpɔe kɔtɛ be nu si me ame ŋutɔ to la wɔa akpa vevi aɖe. Ne èle Biblia kple míaƒe agbalẽwo xlẽm la, èkpɔa ale si Mawu kpe ɖe eƒe amewo ŋu wowɔ nuteƒe nɛ. Nenema kee nèsea nuteƒekpɔkpɔ siawo tɔgbi ne ède Kristotɔwo ƒe kpekpewo. Gake ne ƒomedodo si le wò kple Yehowa dome va le sesẽm ɖe edzi la, ehiã be nàde dzesi ale si Yehowa le kpekpem ɖe ŋuwòe. Aleke wò ŋutɔ nèkpɔ Yehowa ƒe nyuiwɔwɔ teƒe le wò agbe me?\n13 Kristotɔ ɖe sia ɖe ɖɔ Yehowa ƒe nyuiwɔwɔ kpɔ le mɔ tɔxɛ aɖe nu. Yehowa kpe mía dometɔ ɖe sia ɖe be wòate ɖe ye kple ye Vi la ŋu. Yesu gblɔ be: “Ame aɖeke mate ŋu ava gbɔnye o, negbe ɖe Fofo si dɔm ɖa la, hee vɛ.” (Yoh. 6:44) Ðe nèsena le ɖokuiwò me be nya mawo ku ɖe ye hã ye ŋua? Sɔhɛ aɖe ate ŋu agblɔ le ta me be, ‘Yehowa he dzinyelawo va eɖokui gbɔ, eye nye ya ɖeko medze wo yome.’ Gake esi nètsɔ ɖokuiwò ɖe adzɔgbe na Yehowa hexɔ nyɔnyrɔ la, èɖee fia be ƒomedodo tɔxɛ aɖe va le wò kplii dome. Fifia, Yehowa va nya wò vavã. Biblia na míenya be: “Ne ame aɖe lɔ̃ Mawu la, ekema Mawu nya eya amea.” (1 Kor. 8:3) Dze agbagba nàde asixɔxɔ akpa si wɔm nèle le Yehowa ƒe habɔbɔa me ŋu.\n14, 15. Aleke gbeƒãɖeɖedɔa ate ŋu akpe ɖe ŋuwò nàdo ŋusẽ wò xɔse?\n14 Go bubu si me nàte ŋu akpɔ Yehowa ƒe nyuiwɔwɔ teƒe lee nye ne èkpɔ ale si wòle kpekpem ɖe ŋuwò be nàƒo nu tso wò dzixɔsewo ŋu na amewo. Àte ŋu aʋu wò xɔse me le gbeadzisubɔsubɔdɔa me kple suku siaa. Esesẽna na ɖevi aɖewo be woaɖe gbeƒã na woƒe sukuhatiwo. Anɔ eme be ènya nu si tae esia sesẽna ɖo. Màte ŋu anya ale si woaxɔ nyaae o. Nuƒoƒo na sukuviwo le ha me ya gasesẽna kura wu nuƒoƒo na wò sukuhati ɖeka. Nu kae ate ŋu akpe ɖe ŋuwò le go sia me?\n15 Gbã la, bu nu si tae nèka ɖe wò dzixɔsewo dzi la ŋu. Ðe nusrɔ̃gbalẽvi siwo le jw.org la le mia degbe mea? Ne mèka ɖe edzi tututu o la, ekema gbɔ dzi ɖi nàdii nyuie kpɔ. Wotrɔ asi le wo ŋu be woakpe ɖe ŋuwò nàde ŋugble le nu siwo dzi nèxɔ se, nu siwo tae nèxɔ wo dzi se kple ale si nàɖe wo me na ame bubuwo la ŋu. Ne kakaɖedzi sẽŋu su asiwò eye nèdzra ɖo nyuie do ŋgɔ la, esia aʋã wò nàdi be yeaɖi ɖase tso Yehowa ƒe ŋkɔa ŋu.—Yer. 20:8, 9.\n16. Ne èvɔ̃na be yeaƒo nu tso yeƒe dzixɔsewo ŋu la, nu kae ate ŋu akpe ɖe ŋuwò?\n16 Ne èdzra ɖo nyuie do ŋgɔ gɔ̃ hã la, ate ŋu adzɔ be nànɔ vɔvɔ̃m be yeaƒo nu tso yeƒe dzixɔsewo ŋu. Nɔvinyɔnu aɖe si xɔ ƒe 18, si xɔ nyɔnyrɔ esime wòxɔ ƒe 13 la gblɔ be, “Menya nu si dzi mexɔ se, gake esesẽna nam ɣeaɖewoɣi be maɖe nye susuwo agblɔ.” Aleke wòwɔna ɖua kuxi sia dzi? Egblɔ be, “Medzea agbagba be maɖo dze gbadzawo ko. Nye sukuhatiwo ƒoa nu tso nu siwo wowɔna la ŋu faa. Ele be nye hã mate ŋu aƒo nu tso tɔnyewo ŋu faa. Eya ta megblɔa nya aɖe ko abe, ‘Nyitsɔ esime menɔ nu fiam amewo tso Biblia me la, . . . ’ Eyome meyia edzi ƒoa nu tso nudzɔdzɔ si ŋu medi be maɖo dze tsoe na wo la ŋu. Togbɔ be nu si ŋu mele dze ɖom tsoe na wo la ŋutɔ meku ɖe Biblia ŋu o hã la, zi geɖe la, wova dina be yewoanya nu si fiam mele amewo tso Biblia me hafi nua dzɔ. Ɣeaɖewoɣi la, esia nana wobiaa Biblia me nyawòm. Zi ale si mele mɔnu sia ŋu dɔ wɔm la, zi nenemae wòva nɔa bɔbɔe wu be maƒo nu tso nye dzixɔsewo ŋu. Eye ɣesiaɣi si mewɔ eŋu dɔ ko la, dzi dzɔam ŋutɔ!”\n17. Aleke nɔnɔme si le asiwò ɖe wò dzixɔsewo ŋu ate ŋu akpe ɖe ŋuwò le nuƒoƒo na amewo me?\n17 Ne amewo kpɔe be ètsɔ ɖe le eme na yewo eye nèdea bubu yewo ŋu la, anɔ bɔbɔe na woawo hã be woaɖo to wò ahawɔ nu ɖe ŋuwò nyuie. Olivia, si xɔ ƒe 17 eye wòxɔ nyɔnyrɔ hafi ɖo eƒe ƒewuiwo me la gblɔ be: “Tso ɣeaɖeɣi ke la, mevɔ̃na be ne mehe susu yi Biblia dzi le dzeɖoɖo aɖe me la, woabum zazɛ̃nyahelae.” Gake emegbe eƒe nuŋububu va trɔ. Le esi Olivia natsɔ susu aɖo nu siwo vɔ̃m wònɔ ŋu fũu akpa teƒe la, egblɔ boŋ be: “Ðevi geɖe menya naneke tso Yehowa Ðasefowo ŋu o. Míawo koe nye Ðasefo siwo wonya. Eya ta ale si míewɔa nui la akpɔ ŋusẽ ɖe ale si woaxɔ nyaae dzi. Ke ne ŋu kpea mí alo esesẽna na mí be míaƒo nu tso míaƒe dzixɔsewo ŋu, alo míedea vovo ge do kpoe ne míele nu ƒom ɖe? Ekema woasusu be ame siwo míenye la kpea ŋu na mí. Ale si dzi mele mía ƒo o la gɔ̃ hã ate ŋu ana be womawɔ nu ɖe mía ŋu nyuie o. Ke hã, ne míeƒoa nu tso míaƒe dzixɔsewo ŋu faa kakaɖedzitɔe le míaƒe gbe sia gbe dzeɖoɖowo me la, esia ana woade bubu mía ŋu.”\nYI EDZI NÀNƆ WÒ ÐEÐEKPƆKPƆ ŊUTI DƆ LA WƆM\n18. Nu kae wò ɖeɖekpɔkpɔ ŋuti dɔ la wɔwɔ bia?\n18 Abe ale si míekpɔe ene la, wò ɖeɖekpɔkpɔ ŋuti dɔ la wɔwɔ nye agbanɔamedzi si wòle be nàbu ŋkubiãnyae. Esia bia be nànɔ Mawu ƒe Nya la xlẽm ahanɔ ŋugble dem le eŋu, anɔ gbe dom ɖa na Yehowa, eye nànɔ ŋugble dem le nu siwo wòtsɔ yra wòe la ŋu. Nu siawo wɔwɔ ana nàgaka ɖe edzi geɖe wu be Yehowa nye Xɔ̃wò. Eye esia aʋã wò be nàƒo nu tso wò dzixɔsewo ŋu.—Xlẽ Psalmo 73:28.\n19. Nu ka tae agbagba siwo dzem nèle be yeakpɔ ɖeɖe la menye dzodzro o?\n19 Yesu gblɔ be: “Ne ame aɖe di be yeadze yonyeme la, negbe nu le eɖokui gbɔ, eye wòatsɔ eƒe fuwɔameti la, eye wòadze yonyeme ɖaa.” (Mat. 16:24) Eme kɔ ƒãa be ele be Kristotɔ ɖe sia ɖe nadze Yesu yome, eye esia bia be wòaɖe adzɔgbe axɔ nyɔnyrɔ. Ke hã, esia ʋua mɔnukpɔkpɔ ɖi na ame be Mawu nayrae geɖe fifia, eye le etsɔme la, wòakpɔ agbe mavɔ le xexe yeyea me. Eya ta, susu nyui geɖewo li siwo ta wòle be nàyi edzi anɔ wò ɖeɖekpɔkpɔ ŋuti dɔ la wɔm ɖo!\n^ mm. 11 Ne èdi aɖaŋuɖoɖo bubuwo la, kpɔ nyati si nye “Sɔhɛwo Biana Be—Nu Ka Tae Wòle Be Mado Gbe Ða?” kple eƒe dɔwɔgbalẽvia le jw.org.


‘Mawu doa Ŋusẽ Ame Si Ŋu Ðeɖi Te’—Yesaya 40:29 | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Arabic Armenian Aymara Azerbaijani Bassa (Cameroon) Belize Kriol Bengali Bicol Boulou Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko Indonesian Isoko Italian Italy Tokunɔgbe Japanese Kabiye Kabuverdianu Kannada Kikamba Kikaonde Kikuyu Kinyarwanda Kirghiz Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Marathi Marshallese Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Philippines Tokunɔgbe Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tamil Tarascan Tatar Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zulu\nƑe 2018 ƒe mawunyakpukpuia: ‘Ŋusẽ yeye aɖo ame siwo kpɔa mɔ na Yehowa ŋu.’—YES. 40:31.\nHADZIDZI: 3, 47\nALEKE MAWUNYAKPUKPUI SIWO GBƆNA KPE ÐE MÍA ŊU MÍESE ƑEA ƑE MAWUNYAKPUKPUIA GƆME?\n2 Korintotɔwo 12:9, 10\n1. Nɔnɔme sesẽ kawo me tom míele, gake nu ka tae Yehowa kpɔa ŋudzedze ɖe esubɔla wɔnuteƒewo ŋu? (Kpɔ foto siwo le nyati sia ƒe gɔmedzedze.)\nAGBENƆNƆ le xexe sia me mele bɔbɔe o. Mia dometɔ geɖe le akɔ kpem kple dɔléle sesẽwo. Togbɔ be mia dometɔ aɖewo tsi hã la, miele be lém na miaƒe ƒometɔ tsitsiwo. Eye avu kple kɔe wònyena na mia dometɔ aɖewo hafi mietea ŋu kpɔa miaƒe ƒomea ƒe nuhiahiã veviwo gbɔ na wo. Eye míenyae be mia dometɔ aɖewo hã le kuxi geɖewo me tom le ɣeyiɣi ɖeka ma ke me. Esiawo katã xɔa ɣeyiɣi geɖe le mia si, wotea ɖeɖi mia ŋu belibeli, eye wonana miegblẽa ga geɖe. Ke hã, mieɖoa ŋu ɖe Mawu ƒe ŋugbedodowo ŋu bliboe, eye xɔse sesẽ le mia si be etsɔme nyui aɖe li gbɔna. Esia dzea Yehowa ŋu ale gbegbe!\n2. Aleke nya siwo le Yesaya 40:29 ate ŋu ade dzi ƒo na mí, gake ne míekpɔ nyuie o la, afɔ gbegblẽ kae míate ŋu ava ɖe?\n2 Gake ɖe nèsena le ɖokuiwò me ɣeaɖewoɣi be agbemekuxiwo wu tsɔtsɔ na yea? Ne nenemae la, ke nyae be menye wò ɖekae o. Biblia ɖee fia be Mawu subɔla wɔnuteƒe siwo nɔ anyi le blema hã se le wo ɖokuiwo me nenema kpɔ. (1 Fia. 19:4; Hiob 7:7) Gake womena ta o, ke boŋ woɖo ŋu ɖe Yehowa ŋu be wòado ŋusẽ yewo. Yehowa megblẽ wo ɖi o, elabena “edoa ŋusẽ ame si ŋu ɖeɖi te.” (Yes. 40:29) Gake ewɔ nublanui be egbea la, Yehowa subɔla aɖewo susuna be mɔ nyuitɔ si dzi yewoato anɔ te ɖe agbemekuxiwo nue nye be yewoadzudzɔ Yehowa subɔsubɔ vie. Ewɔna na wo be agbae Yehowa subɔsubɔ nye ke menye yayra o. Eya ta wodzudzɔa Mawu ƒe Nyaa xexlẽ, womegadea kpekpeawo o, eye womedea gbeadzi hã o—evɔ nu ma tututue Satana le didim be woawɔ.\n3. (a) Nu kae míate ŋu awɔ be tame si Satana ɖo be yeana míagbɔdzɔ la nagava eme o? (b) Nu ka mee míadzro le nyati sia me?\n3 Abosam nyae nyuie be gomekpɔkpɔ le mawusubɔsubɔdɔwo me bliboe doa ŋusẽ mí, eye medi hã be míaƒe xɔse nasẽ o. Eya ta, ne ɖeɖi te ŋuwò alo dzi ɖe le ƒowò la, mègate ɖokuiwò ɖa le Yehowa ŋu o. Te ɖe eŋu kplikplikpli wu tsã, elabena ‘ana nàli ke, ana nàsẽ ŋu.’ (1 Pet. 5:10; Yak. 4:8) Le nyati sia me la, míadzro nɔnɔme eve aɖewo siwo ate ŋu ana míaƒe alɔwo nado agblɔ le mawusubɔsubɔ me kple ale si Biblia ƒe mɔfiamewo dzi wɔwɔ ate ŋu akpe ɖe mía ŋu míanɔ te ɖe wo nui la me. Gake gbã la, na míatrɔ susu ɖe ŋutete si le Yehowa si be wòado ŋusẽ mí, abe ale si wòdze le Yesaya 40:26-31 ene la ŋu.\nŊUSẼ YEYE AÐO AME SIWO KPƆA MƆ NA YEHOWA ŊU\n4. Nu kae míate ŋu asrɔ̃ tso Yesaya 40:26 me nyawo me?\n4 Xlẽ Yesaya 40:26. Ame aɖeke menya xexlẽme na ɣletivi siwo katã le xexe gbahooa me o. Dzɔdzɔmeŋutinunyalawo xɔe se be ɣletivi siwo ade miliɔn 400,000 sɔŋ ye le Masa ɣletivihatsotsoa ɖeɖe dzaa me. Ke hã, Yehowa na ŋkɔ ɣletivi ɖe sia ɖe. Nu kae esia fia mí tso Yehowa ŋu? Ne eƒe nuwɔwɔ siwo me agbe mele o gɔ̃ hã le vevie nɛ la, ke bu ale si gbegbe wòsena le eɖokui me tso wò ame si subɔnɛ, menye le esi wòle be nàsubɔe ta ko o, ke boŋ le esi nèlɔ̃e ta la ŋu kpɔ! (Ps. 19:1, 3, 14) Mía Fofo lɔlɔ̃a nya wò nyuie. Enya ‘xexlẽme na wò taɖawo katã gɔ̃ hã.’ (Mat. 10:30) Eye hakpalaa ka ɖe edzi na mí be: “Nu siwo me tom ame maɖifɔwo le la le nyanya na Yehowa.” (Ps. 37:18) Ɛ̃, enya xaxa siwo me tom nèle, eye ate ŋu ado ŋusẽ wò nàdo dzi le wo dometɔ ɖe sia ɖe me.\n5. Nu kae na míeka ɖe edzi be Yehowa ate ŋu ado ŋusẽ mí?\n5 Xlẽ Yesaya 40:28. Yehowae nye dzɔdzɔmeŋusẽwo katã Dzɔtsoƒe. Le kpɔɖeŋu me, bu ŋusẽ si gbegbe wònana míaƒe ɣea ŋu kpɔ. Aƒetɔ David Bodanis, si ŋlɔa nu tso dzɔdzɔmeŋutinunya ŋu gblɔ be, ŋusẽ si gbegbe dona tso míaƒe ɣea me le sekɛnd ɖe sia ɖe me la sɔ kple ŋusẽ si ado tso atɔmik bɔmb biliɔn nanewo ƒe wòwó me. Numekula bubu aɖe hã bu akɔnta be ‘ŋusẽ alo dzoxɔxɔ si dona le ɣea me le sekɛnd ɖeka me la ate ŋu alé agbe ɖe te le anyigba dzi ƒe 200,000 sɔŋ’! Vavãe, Yehowa, ame si naa ŋusẽ ɣe la ate ŋu ana ŋusẽ si míehiã la mí be míado dzi le xaxa ɖe sia ɖe me.\n6. Gɔmesese ka nue Yesu ƒe kɔkutia tsɔtsɔ le bɔbɔe le, eye aleke esia nyanya ate ŋu akpe ɖe mía ŋu?\n6 Xlẽ Yesaya 40:29. Dzidzɔ geɖe le Yehowa subɔsubɔ me. Yesu gblɔ na eƒe nusrɔ̃lawo be: “Mitsɔ nye kɔkuti la ɖo mia ɖokui dzi.” Eye wògblɔ kpee be: “Miakpɔ gbɔdzɔe na mia ɖokuiwo. Elabena nye kɔkuti la tsɔtsɔ le bɔbɔe, eye nye agba la le wodzoe.” (Mat. 11:28-30) Nyateƒee nya sia nye vavã! Ɣeaɖewoɣi la, míesena le mía ɖokui me be nu ti kɔ na mí hafi míedzea mɔ be míade kpekpeawo alo ayi gbeadzi. Gake aleke míesena le mía ɖokui me ne míetrɔ gbɔ? Agbe yeye ɖoa mía me, eye míesua te nyuie wu be míanɔ te ɖe agbemekuxiwo nu. Yesu ƒe kɔkutia tsɔtsɔ le bɔbɔe vavã!\n7. Gblɔ nuteƒekpɔkpɔ aɖe si ɖe nya siwo le Mateo 11:28-30 ƒe nyateƒenyenye fia.\n7 Nɔvinyɔnu aɖe si míayɔ be Kayla nɔ avu wɔm kple ɖeɖiteameŋu atraɖii ƒe dɔléle, blanuiléledɔ kple agbotaɖui. Eya ta ɣeaɖewoɣi la, esesẽna nɛ be wòade kpekpeawo. Ke hã, gbe ɖeka esi wòdze agbagba vevie de dutoƒokpekpea la, eŋlɔ bena: “Nuƒoa ku ɖe dziɖeleameƒo ŋu. Veveseɖeamenu kple ɖetsɔleme si nɔvia tsɔ ƒo nuƒoae la wɔ dɔ ɖe dzinye ale gbegbe be mefa avi. Esia ɖo ŋku edzi nam be kpekpeawo dede nyo nam.” Aleke gbegbee dzi dzɔe ye nye esi be wòdo vevie nu de kpekpeawo gbe ma gbe!\n8, 9. Nu kae apostolo Paulo wɔnɛ esi wòŋlɔ bena: “Ne megbɔdzɔ la, ekema mesẽa ŋu”?\n8 Xlẽ Yesaya 40:30. Ŋutete kawoe ɖale mía si o, nu geɖewo li siwo míate ŋu awɔ le míawo ŋutɔwo míaƒe ŋusẽ me o. Ele vevie be nya ma nanɔ susu me na mí. Togbɔ be ŋutete geɖe nɔ apostolo Paulo si hã la, menye nu sia nu si wòdi be yeawɔ lae wòtea ŋu wɔna o. Esi wògblɔ eƒe dzimedidiwo na Mawu la, eɖo eŋu nɛ be: “Nye ŋusẽ zua blibo le wò gbɔdzɔgbɔdzɔ me.” Paulo se nu si esia fia gɔme. Eya ta eƒo nya ta be: “Ne megbɔdzɔ la, ekema mesẽa ŋu.” (2 Kor. 12:7-10) Eƒe nya mawo gɔme ɖe?\n9 Paulo de dzesii be seɖoƒe li na yeƒe ŋutetewo, eya ta yehiã kpekpeɖeŋu tso ame si tri akɔ wu ye la gbɔ. Mawu ƒe gbɔgbɔ kɔkɔea ye ado ŋusẽ Paulo ne egbɔdzɔ. Tsɔ kpe ɖe eŋu la, Mawu ƒe gbɔgbɔa ate ŋu akpe ɖe Paulo ŋu wòawɔ dɔ siwo manya wɔ nɛ gbeɖe le eya ŋutɔ ƒe ŋusẽ me o. Nenemae wòle le míawo hã gome. Ne Yehowa na eƒe gbɔgbɔ kɔkɔea mí la, ŋusẽ anɔ mía ŋu vavã!\n10. Aleke Yehowa kpe ɖe David ŋu wòdo dzi le nɔnɔme sesẽ siwo me wòto la me?\n10 Hakpala David kpɔe dze sii enuenu be Mawu ƒe gbɔgbɔ kɔkɔea do ŋusẽ ye. Edzi ha be: “Wò kpekpeɖeŋu ana manya adzoha ɖe nu; le Mawu ƒe ŋusẽ me la, mate ŋu aflɔ gli.” (Ps. 18:29) Kuxi aɖewo le abe gli kɔkɔ siwo míate ŋu “aflɔ” le mía ɖokui si o ene; Yehowa koe ate ŋu akpe ɖe mía ŋu míaɖu kuxi mawo dzi.\n11. Ƒo nu tso ale si gbɔgbɔ kɔkɔea ate ŋu akpe ɖe mía ŋu míanɔ te ɖe míaƒe kuxiwo nui ŋu.\n11 Xlẽ Yesaya 40:31. Hɔ̃ tea ŋu nɔa agba sam le yame ɣeyiɣi didi aɖe, gake menye le eya ŋutɔ ƒe ŋusẽ me o. Ya xɔdzo si ƒona yia dzi le dzɔdzɔme nu la kɔnɛ yia dzi, si wɔnɛ be mezãa eya ŋutɔ ƒe ŋusẽ fũu o. Eya ta ne kuxi sesẽ aɖe dze ŋgɔ wò la, ɖo ŋku hɔ̃ dzi. Ðe kuku na Yehowa be wòado ŋusẽ wò to “kpeɖeŋutɔ la, [si nye] gbɔgbɔ kɔkɔe” la dzi. (Yoh. 14:26) Dzidzɔtɔe la, míate ŋu ado gbe ɖa na Yehowa zã kple keli, le gaƒoƒo ɖe sia ɖe me, ahabiae be wòana gbɔgbɔ kɔkɔea mí. Nane si ate ŋu ana míase le mía ɖokui me be míehiã na Mawu ƒe kpekpeɖeŋu vevie ye nye ne masɔmasɔ ɖo mía kple nɔvi aɖe dome. Gake nu ka tae masɔmasɔ mawo doa mo ɖa?\n12, 13. (a) Nu ka tae masɔmasɔwo ɖoa Kristotɔwo dome ɣeaɖewoɣi? (b) Nu kae Yosef ƒe ŋutinyaa fia mí tso Yehowa ŋu?\n12 Esi mí katã míede blibo o tae masɔmasɔwo ɖoa mía dome ɖo. Esia ta, ate ŋu adzɔ ɣeaɖewoɣi be mía nɔvi Kristotɔwo nagblɔ nya alo awɔ nane si ave mí—alo ate ŋu adzɔ be míawo hã míawɔ nane alo agblɔ nya si ave wo. Esia ate ŋu anye dodokpɔ sesẽ aɖe na mí. Gake esia nyea mɔnukpɔkpɔ na mí be míawɔ nuteƒe na Yehowa. Le mɔ ka nu? Enana míesrɔ̃a ale si míawɔ nu kple mía nɔviwo le ɖekawɔwɔ me le hamea me. Yehowa lɔ̃ wo, togbɔ be womede blibo o hã, eye ele be míawo hã míalɔ̃ wo.\nYehowa megblẽ Yosef ɖi o; magblẽ wò hã ɖi o (Kpɔ memama 13)\n13 Nyateƒe si wònye be Yehowa mexea mɔ ɖe dodokpɔwo nu be woagava esubɔlawo dzi o la dze ƒãa le Yosef ƒe ŋutinyaa me. Esime Yosef nye ɖekakpui dzaa la, nɔviaŋutsuwo ʋã ŋui, si wɔe be wotsɔe dzra eye wòva zu kluvi le Egipte. (1 Mose 37:28) Yehowa kpɔ nu si nɔ edzi yim, eye ɖikeke mele eme o be ale si wowɔ nu ɖe exɔlɔ̃a Yosef, si nye ame dzɔdzɔe ŋu la te ɖe edzi vevie. Ke hã, mexe mɔ ɖe enu o. Emegbe, esi wotso Yosef nu be ete kpɔ be yeadɔ Potifar srɔ̃ gbɔ sesẽe eye wolée de gaxɔ me la, Yehowa mexe mɔ ɖe esia hã nu o. Gake le ɣeyiɣi mawo katã me la, ɖe Mawu gblẽ Yosef ɖia? Kura o. Biblia gblɔ be: “Nu sia nu si [Yosef wɔna] la, Yehowa nana wòdzea edzi.”—1 Mose 39:21-23.\n14. Ne míena míaƒe dɔmedzoe ‘nu fa’ la, vi kae wòɖena na mí?\n14 Kpɔɖeŋu bubue nye esi. Ame geɖe meto nu madzɔmadzɔ siwo gbegbe wowɔ ɖe David ŋu la me kpɔ o. Ke hã, Mawu xɔlɔ̃ ma melé dziku ɖe dɔ me o. Ke boŋ, eŋlɔ bena: “Wò dɔmedzoe nu nefa, eye nàdzudzɔ dzikudodo; dzi megaku wò ne nàtrɔ ɖe vɔ̃wɔwɔ ŋu o.” (Ps. 37:8) Susu vevitɔ si tae wòle be míana míaƒe dɔmedzoe ‘nu nafa’ ye nye be míedi be míasrɔ̃ Yehowa, ame si “mewɔa nu ɖe mía ŋu ɖe míaƒe nu vɔ̃wo nu o.” (Ps. 103:10) Gake viɖe bubuwo hã dona tso eme ne míena míaƒe dɔmedzoe ‘nu fa.’ Dzikudodo ate ŋu ahe lãmesẽkuxiwo, abe ʋusɔgbɔdɔ kple dzitodzito me dɔlélewo ene, ava mía dzi. Ate ŋu agblẽ nu le míaƒe aklã kple ƒomeɖe ŋu, eye ate ŋu agblẽ nu le míaƒe dɔgbo hã ŋu. Ne míedo dziku la, zi geɖe la, míetea ŋu bua nuwo ŋu nyuie o. Eye ɣeaɖewoɣi la, dzikudodo helĩhelĩ ate ŋu awɔe be nu nate ɖe mía dzi ɣeyiɣi didi aɖe. Gake Biblia gblɔ be: “Dzi fatu naa agbe ametia.” (Lod. 14:30) Ke ne mía nɔvi aɖe wɔ nu wòve mí la, aleke míana míaƒe dɔmedzoe nu nafa eye míana ŋutifafa nanɔ mía kplii dome? Biblia ƒe aɖaŋuɖoɖo nyuiwo dzi wɔwɔe akpe ɖe mía ŋu.\nNE MÍA NƆVI KRISTOTƆWO WƆ NU WÒVE MÍ\n15, 16. Ne nɔvi aɖe wɔ nu wòve mí la, afɔ kae wòle be míaɖe?\n15 Xlẽ Efesotɔwo 4:26. Ne ame siwo menye haxɔsetɔwo o wɔ nu manyomanyo ɖe mía ŋu la, mewɔa nuku na mí o. Gake ne mía nɔvi Kristotɔ alo ƒometɔ aɖe wɔ nane alo gblɔ nya aɖe wòte ɖe mía dzi la, esia ate ŋu ave mí kaɖikaɖi. Ke mítsɔe be míate ŋu aŋe aɖaba aƒu nyaa dzi o. Ðe míalé nyaa ɖe dɔme ɖikaa ƒe geɖea? Alo ɖe míawɔ ɖe Biblia ƒe aɖaŋuɖoɖo nyuiawo dzi ahakpɔ nyaa gbɔ kaba? Zi ale si míehe nyaa gbɔ kpɔkpɔ ɖe megbe la, zi nenemae wòasesẽ na mí be míawɔ ŋutifafa kple mía nɔvia.\n16 Ke tsɔe be nɔvi aɖe wɔ nu wòve wò, eye nèkpɔe be yemate ŋu aŋe aɖaba aƒu nyaa dzi o. Afɔ vevi kawoe nàte ŋu aɖe be nàwɔ ŋutifafa kple nɔvia? Gbã, do gbe ɖa na Yehowa vevie tso nyaa ŋu. Ðe kuku nɛ be wòakpe ɖe ŋuwò be nàte ŋu aɖo dze kple nɔviwòa tso nyaa ŋu le ŋutifafa me. Ðo ŋku edzi be eya hã nye Yehowa xɔlɔ̃wo dometɔ ɖeka. (Ps. 25:14) Mawu lɔ̃e. Yehowa wɔa nu ɖe exɔlɔ̃wo ŋu dɔmenyotɔe, eye edi be míawo hã míawɔ nu ɖe wo ŋu nenema ke. (Lod. 15:23; Mat. 7:12; Kol. 4:6) Eyome, bu nya siwo nàgblɔ nenye be èyi egbɔ la ŋu. Megawɔ na wò be ɖe nɔviwòa ɖoe koŋ be yeawɔ nu wòave wò o; tsɔe ko be menye ɖe wòɖoe o. Eye ɖo ŋku edzi be, ɖewohĩ wò hã èwɔ nane si wɔe be masɔmasɔa do mo ɖa. Ne èyi egbɔ la, àte ŋu adze nyaa gɔme ale, “Ðewohĩ nyee mese nyaa gɔme nyuie o, gake esi nèƒo nu nam etsɔa, mese le ɖokuinye me be . . . ” Ne èyi ɖakpɔe gake miete ŋu kpɔ nyaa gbɔ o la, di mɔnukpɔkpɔ bubu be nàwɔ ŋutifafa kplii. Nɔ gbe dom ɖa ɖe nɔviwòa ta; bia Yehowa be wòayrae. Bia Mawu be wòakpe ɖe ŋuwò be wò susu nanɔ nɔviwòa ƒe nɔnɔme nyuiwo ŋu. Aleke kee nyaa ɖava yi o, ka ɖe edzi be Yehowa akpɔ ŋudzedze ɖe agbagba si nèdze vevie be yeawɔ ŋutifafa kple nɔviwòa, si hã nye Mawu xɔlɔ̃ la ŋu.\nNE NU SIWO MÍEWƆ VA YI GAKPƆTƆ LE FU ÐEM NA MÍ\n17. Mɔ ka dzie Yehowa ate ŋu ato akpe ɖe mía ŋu be míahaya ne míewɔ nu vɔ̃, eye nu ka tae wòle be míalɔ̃ faa axɔ kpekpeɖeŋua?\n17 Ame aɖewo sena le wo ɖokui me be yewomedze asubɔ Yehowa o, le nu vɔ̃ gã si wowɔ va yi ta. Fɔbuameɖokui ate ŋu ana míaganɔ dzidzɔ kpɔm o, nu nate mía ŋu, eye míaƒe dzi madze eme o. Fia David, si fɔbuameɖokui ɖe fu na ale gbegbe la gblɔ eƒe seselelãmewo ale: “Esi mezi ɖoɖoe la, nye ŋeŋe atraɖii ŋkeke bliboa na nye ƒuwo nyunyɔ. Elabena wò asi sẽ ɖe dzinye zã kple keli.” Dzidzɔtɔe la, David wɔ ŋutsu eye wòkpɔ eƒe kuxia gbɔ abe gbɔgbɔmeme ene. Eŋlɔ bena: “Meʋu nye nu vɔ̃ me na wò mlɔeba, . . . eye nètsɔ nye nu vɔ̃wo ŋuti fɔɖiɖi kem.” (Ps. 32:3-5) Ne èwɔ nu vɔ̃ si nye ŋkubiãnya la, Yehowa le klalo be yeakpe ɖe ŋuwò be nàhaya. Gake ele be nàlɔ̃ faa axɔ kpekpeɖeŋu si wònana to hamemetsitsiwo dzi. (Lod. 24:16; Yak. 5:13-15) Mègahe ɖe megbe o, elabena wò agbe mavɔ kpɔkpɔ ɖo afɔku me! Gake ne èʋu wò nu vɔ̃a me na Yehowa eye wòtsɔe ke wò xoxo evɔ wò dzitsinya gakpɔtɔ le fu ɖem na wò ɖe nu si nèwɔ va yi ta ya ɖe?\n18. Aleke Paulo ƒe ŋutinyaa ate ŋu aɖe vi na ame siwo sena le wo ɖokui me be yewomedze asubɔ Yehowa o?\n18 Dzi ɖe le apostolo Paulo ƒo ɣeaɖewoɣi ɖe nu vɔ̃ siwo wòwɔ va yi ta. Egblɔ be: “Nyee nye suetɔ le apostoloawo dome, eye nyemedze woayɔ be apostolo o, elabena meti Mawu ƒe hame la yome.” Ke hã, egagblɔ kpee be: “Ke le Mawu ƒe amenuveve me la, mezu nu si menye egbea.” (1 Kor. 15:9, 10) Yehowa va kpɔ ŋudzedze ɖe Paulo ŋu togbɔ be mede blibo o hã, eye edi be Paulo hã nanyae nenema. Ne ètrɔ dzi me tso wò nu vɔ̃wo me vavã eye nèʋu wo me abe ale si Yehowa di tso asiwò ene la, ekema ka ɖe edzi be atsɔe ake wò godoo. Eya ta, ka ɖe edzi be Yehowa tsɔ wò nu vɔ̃ ke wò abe ale si wòdo ŋugbee ene!—Yes. 55:6, 7.\n19. Ƒe 2018 ƒe mawunyakpukpuia ye nye ka, eye nu ka tae wòsɔ nyuie?\n19 Míenya be esi nuɖoanyi sia ƒe nuwuwu le aƒe tum la, agbemekuxiwo anɔ dzidzim ɖe edzi. Gake ka ɖe edzi be Ame si doa “ŋusẽ ame si ŋu ɖeɖi te eye wònaa ŋusẽ geɖe ame beliwo” la ate ŋu ana kpekpeɖeŋu ɖe sia ɖe si nèhiã la wò ale be nàyi edzi awɔ nuteƒe nɛ. (Yes. 40:29; Ps. 55:22; 68:19) Le ƒe 2018 me la, míanɔ ŋku ɖom nyateƒenya vevi sia dzi ɣesiaɣi si míede kpekpeawo le Fiaɖuƒe Akpataa me eye míekpɔ ƒea ƒe mawunyakpukpuia. Ƒea ƒe mawunyakpukpuia me nyawoe nye: ‘Ŋusẽ yeye aɖo ame siwo kpɔa mɔ na Yehowa ŋu.’—Yes. 40:31.


Nu Kae Srɔ̃tɔwo Awɔ Be Woakpɔ Dzidzɔ? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Armenian (West) Aymara Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikongo Kikuyu Kimbundu Kinyarwanda Kirghiz Kirundi Kisonge Kongo Korean Lingala Lithuanian Luo Malagasy Maltese Maya Mazatec (Huautla) Mixe Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tigrinya Totonac Tshiluba Tsonga Turkish Twi Ukrainian Uruund Vietnamese Waray-Waray Wayuunaiki Xhosa Yoruba Zapotec (Isthmus) Zulu\nNu kae srɔ̃tɔwo awɔ be woakpɔ dzidzɔ?\nAɖaŋu si Biblia ɖo ku ɖe ale si woawɔ be dzidzɔ nanɔ srɔ̃ɖeɖe me ŋu la ɖea vi, elabena Yehowa Mawu, Ame si ɖo srɔ̃ɖeɖe gɔme anyi la, gbɔe wòtso. Ale si míatu nɔnɔme nyui siwo nana dzidzɔ nɔa srɔ̃ɖeɖe me ɖo la ƒe mɔfiamewo le Biblia me, eye exlɔ̃a nu mí tso nɔnɔme siwo ate ŋu agblẽ nu le srɔ̃ɖeɖe ŋu la ŋu. Mɔ nyuitɔ si nu wòle be srɔ̃tɔwo naƒo nu na wo nɔewo le be dzidzɔ nanɔ woƒe srɔ̃ɖeɖea me hã le eme.—Xlẽ Kolosetɔwo 3:8-10, 12-14.\nEle be srɔ̃ŋutsuwo kple srɔ̃nyɔnuwo nade bubu kple asixɔxɔ wo nɔewo ŋu. Ne wo ame evea siaa lɔ̃ faa wɔ akpa si Mawu di be woawɔ le srɔ̃ɖeɖea me la, woakpɔ dzidzɔ.—Xlẽ Kolosetɔwo 3:18, 19.\nNu kae nana srɔ̃ɖeɖe lia ke?\nNe srɔ̃tɔwo lɔ̃ wo nɔewo la, woanɔ wo nɔewo gbɔ ɖaa. Mawu fiaa ale si míalɔ̃ amee la mí. Woa kple Via, Yesu, woɖo kpɔɖeŋu nyui ɖi na mí le ale si míalɔ̃ mía nɔewo ɖokuitɔmadimaditɔe la ŋu.—Xlẽ 1 Yohanes 4:7, 8, 19.\nNe srɔ̃ŋutsuwo kple srɔ̃nyɔnuwo bua srɔ̃ɖeɖe be Mawu ƒe ɖoɖoe wònye eye wodea bubu eŋu la, woayi edzi anɔ wo nɔewo gbɔ ɖaa. Ðe Mawu ɖoe be ne ŋutsu kple nyɔnu woɖe wo nɔewo la, woanɔ wo nɔewo gbɔ ɖaa ale be ƒomewo nanɔ dedie. Srɔ̃ɖeɖe ate ŋu anɔ anyi ɖaa, elabena ɖe Mawu wɔ ŋutsu kple nyɔnu wosɔ nyuie be woakpe ɖe wo nɔewo ŋu eye woafa akɔ na wo nɔewo. Ewɔ wo ɖe eƒe nɔnɔme nu hã, si fia be ena ŋutete wo be woasrɔ̃ yeƒe lɔlɔ̃.—Xlẽ 1 Mose 1:27; 2:18, 24.


1 Mose 24 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50\nSrɔ̃ɖeɖe na Isak (1-58)\nRebeka yi ɖado go Isak (59-67)\n24 Fifia Abraham tsi xɔ ƒe geɖe, eye Yehowa yrae le nuwo katã me.+ 2 Abraham gblɔ na eƒe subɔvi tsitsitɔ si kpɔa eƒe aƒemenuwo katã dzi+ la be: “Meɖe kuku, tsɔ wò asi de nye ata te, 3 eye nàtsɔ Yehowa, dziƒowo kple anyigba ƒe Mawu, aka atam nam be, màɖe srɔ̃ na vinye tso Kanaantɔ siwo dome mele la ƒe vinyɔnuwo dome o.+ 4 Ke boŋ àyi nye dukɔ kple ƒonyemeawo gbɔ+ aɖaɖe srɔ̃ na vinye Isak.” 5 Ke subɔvi la gblɔ nɛ be: “Ke ne nyɔnu la melɔ̃ be yeakplɔm ɖo ava anyigba sia dzi o ɖe? Ðe magbugbɔ viwò la ayi anyigba si dzi nèʋu le la dzia?”+ 6 Abraham gblɔ nɛ be: “Kpɔ nyuie be nàgagbugbɔ vinye la ayi afi ma o.+ 7 Yehowa, dziƒowo ƒe Mawu, ame si kplɔm tso fofonye ƒe me kple ƒonyemeawo ƒe anyigba dzi,+ eye wòƒo nu kplim heka atam nam be,+ ‘Wò dzidzimeviwoe+ matsɔ anyigba sia ana’+ la, ŋutɔ adɔ eƒe dɔla ɖe ŋgɔwò,+ eye nàɖe srɔ̃ na vinye la tso afi ma.+ 8 Ke ne nyɔnu la melɔ̃ be yeakplɔ wò ɖo ava o la, ekema atam si nèka la magabla wò o. Ðeko mègana vinye la nagbugbɔ ayi afi ma o.” 9 Ale subɔvi la tsɔ eƒe asi de eƒe aƒetɔ Abraham ƒe ata te, eye wòka atam nɛ ɖe nya sia dzi.+ 10 Eye subɔvi la ɖe eƒe aƒetɔ ƒe kposɔ ewo eye wòtsɔ eƒe aƒetɔ ƒe nu nyui vovovowo ɖe asi hedze mɔ. Eye wòɖo ta Mesopotamia, yina ɖe Nahor ƒe du la me. 11 Ena kposɔawo va tsyɔ akɔ anyi ɖe vudo aɖe to le dua godo. Enye fiẽ me lɔƒo, le nyɔnuwo ƒe tɔmedeɣi. 12 Eye wògblɔ be: “Yehowa, nye aƒetɔ Abraham ƒe Mawu, meɖe kuku, na wòadze edzi nam egbe sia dzro, eye nàve nye aƒetɔ Abraham nu. 13 Kpɔ ɖa, metɔ ɖe tsiduƒe, eye dua me nyɔnuviwo gbɔna tsi du ge. 14 Na wòava eme be ɖetugbui si magblɔ na be, ‘Meɖe kuku, dro wò tsize la ne nàna tsi vi aɖem mano,’ eye wòaɖo eŋu nam be, ‘Noe, eye mana tsi wò kposɔwo hã’ la, eya nanye ame si nètia na wò dɔla Isak; eye na manyae to esia me be ève nye aƒetɔ nu.” 15 Ke esi mekpɔ ɖe nu le nya la me o la, kpɔ ɖa, Rebeka si wodzi na Betuel,+ ame si nye Abraham nɔvi Nahor+ srɔ̃ Milka+ ƒe vi, lae nye esi lé tsize ɖe abɔta gbɔna. 16 Ðetugbui la dze tugbe ŋutɔ, enye ɖetugbui leaƒe; eye ŋutsu aɖeke medɔ egbɔ kpɔ o. Eɖi abu yi tsiduƒea ɖaku tsi ɖe eƒe ze la me, emegbe wòdo go. 17 Enumake subɔvi la ƒu du yi ɖakpee gblɔ be: “Meɖe kuku, na wò ze la me tsi vi aɖem mano.” 18 Ke eɖo eŋu nɛ be: “Nye aƒetɔ, noe faa.” Eye wòɖiɖi eƒe ze la ɖe asi, eye wòna ɖee wòno. 19 Esi wòna tsii vɔ la, egblɔ be: “Madu tsi na wò kposɔwo hã, va se ɖe esime wòaɖi kɔ na wo.” 20 Ale wòtrɔ tsi si le eƒe zea me la kɔ ɖe lãwo ƒe tsinonu la me, eye wòle du dzi le vudoa to yim le gbɔgbɔm hele tsi dum na eƒe kposɔawo katã. 21 Le ɣeyiɣi sia katã me la, ŋutsua nɔ ekpɔm dũu, eƒe nu ku, eye wòzi kpi le ekpɔm ɖa be ɖe Yehowa na yeƒe mɔzɔzɔa dze edzi loo alo medze edzi o hã. 22 Esi kposɔawo no tsi vɔ la, ŋutsua tsɔ sikaŋɔtigɛ si da sekel* afã kple alɔnugɛ eve, siwo da sika sekel* ewo la nɛ be wòado, 23 eye wòbiae be: “Meɖe kuku gblɔe nam, ame ka ƒe vie nènye? Míakpɔ dzeƒe le fofowò ƒe aƒe me atsi adɔa?” 24 Eye wògblɔ nɛ be: “Fofonyee nye Betuel,+ ame si Milka dzi na Nahor.”+ 25 Eye wògagblɔ nɛ be: “Gbe kple nuɖuɖu geɖe le mía si na miaƒe lãwo, eye teƒe hã li miatsi adɔ.” 26 Eye ŋutsu la bɔbɔ hetsyɔ mo anyi ɖe Yehowa ŋkume 27 gblɔ be: “Woakafu Yehowa, nye aƒetɔ Abraham ƒe Mawu, ame si ve nye aƒetɔ nu hewɔ nuteƒe nɛ. Yehowa fia mɔm hekplɔm va nye aƒetɔ nɔviwo ƒe me.” 28 Eye ɖetugbui la ƒu du yi ɖagblɔ nya siawo na dadaa ƒemetɔwo. 29 Ke nɔviŋutsu aɖe le Rebeka si, eŋkɔe nye Laban.+ Laban ƒu du yi ŋutsua gbɔ le tsiduƒea. 30 Esi wòkpɔ ŋɔtigɛ la kple alɔnugɛawo le nɔvianyɔnu ƒe alɔ, eye wòse nɔvianyɔnu Rebeka ƒe nyawo be, “Ale kple ale ŋutsua gblɔ nam” la, eyi ɖakpe ŋutsua, ame si kpɔtɔ le tsitre ɖe kposɔawo gbɔ le tsiduƒea. 31 Enumake egblɔ be: “Va, wò ame si Yehowa yra. Nu ka tae nèkpɔtɔ le tsitre ɖe afi sia? Medzra aƒea me ɖo, eye medi teƒe na kposɔawo.” 32 Ale ŋutsu la va aƒea me, eye wòɖe* akpa na kposɔawo, ena gbe kple nuɖuɖu kposɔawo, eye wòku tsi be woatsɔ aklɔ afɔ na eya kple ŋutsu siwo kpe ɖe eŋu la. 33 Esi wotsɔ nuɖuɖu ɖo ekɔme la, egblɔ be: “Nyemaɖu nu o, va se ɖe esime megblɔ nya si le asinye vɔ hafi.” Eya ta Laban gblɔ be: “Ƒo nu!” 34 Eye wògblɔ be: “Abraham ƒe subɔvie menye.+ 35 Yehowa yra nye aƒetɔ geɖe hena wòzu kesinɔtɔ gã aɖe, eye wòna alẽwo kple nyiwo, klosalo kple sika, subɔviŋutsuwo kple subɔvinyɔnuwo, kposɔwo kple tedziwo su esi.+ 36 Nye aƒetɔ srɔ̃ Sara hã dzi vi nɛ le eƒe nyagãkuku me,+ eye nye aƒetɔ atsɔ eƒe nuwo katã ana via.+ 37 Eya ta nye aƒetɔ na meka atam ɖe nya sia dzi be: ‘Mègaɖe srɔ̃ na vinye la tso Kanaantɔ siwo ƒe anyigba dzi mele la ƒe vinyɔnuwo dome o.+ 38 Ao, ke boŋ yi fofonye ƒe me kple ƒonyemeawo gbɔ+ nàɖe srɔ̃ na vinyea.’+ 39 Megblɔ na nye aƒetɔ be: ‘Ke ne nyɔnu la melɔ̃ be yeava kplim o ɖe?’+ 40 Egblɔ nam be: ‘Yehowa, ame si ŋkume mezɔ le la,+ adɔ eƒe dɔla+ wòayi kpli wò, eye wòana mɔzɔzɔ la nadze edzi na wò, eye nàɖe srɔ̃ na vinye tso ƒonyemeawo gbɔ kple fofonye ƒe aƒe me.+ 41 Ne èɖo ƒonyemeawo gbɔ eye wometsɔ nyɔnu la na wò o la, ekema atam si nèka nam la megabla wò o. Esia koe ana nàvo tso atam si nèka nam la me.’+ 42 “Esi meva ɖo tsiduƒea egbea la, megblɔ be: ‘Yehowa, nye aƒetɔ Abraham ƒe Mawu, ne àna be nye mɔzɔzɔa nadze edzi nam la, 43 ekema kpɔ ɖa, mele tsitre ɖe tsiduƒe. Nu si dim mele ye nye be, ne ɖetugbui+ aɖe va tsi du ge la, magblɔ nɛ be, “Meɖe kuku, na wò ze la me tsi vi aɖem mano,” 44 eye ne eɖo eŋu nam be, “Noe, eye madu tsi na wò kposɔwo hã” la, ekema eyae anye nyɔnu si Yehowa tia na nye aƒetɔ ƒe vi la.’+ 45 “Nyemekpɔ wu nya la nu le nye dzi me o, kasia Rebekae nye ema lé ze ɖe abɔta gbɔna, eye wòyi tsiduƒea ɖaku tsi. Megblɔ nɛ be: ‘Meɖe kuku, na tsim mano.’+ 46 Eye wòɖiɖi eƒe ze la tso abɔta gblɔ be, ‘Noe,+ eye madu tsi na wò kposɔawo hã.’ Eye menoe, eye wòdu tsi na kposɔawo hã wono. 47 Emegbe mebiae be, ‘Ame ka ƒe vie nènye?’ Eɖo eŋu nam be, ‘Fofonyee nye Betuel, ame si Milka dzi na Nahor.’ Ale metsɔ sikaŋɔtigɛ de ŋɔti nɛ kple alɔnugɛwo de alɔ nɛ.+ 48 Eye mebɔbɔ hetsyɔ mo anyi ɖe Yehowa ŋkume, eye mekafu Yehowa, nye aƒetɔ Abraham ƒe Mawu,+ ame si kplɔm to mɔ nyuitɔ dzi be maɖe nye aƒetɔ nɔvi ƒe vinyɔnu na via. 49 Eya ta ne mianyo dɔme na nye aƒetɔ ahawɔ nuteƒe nɛ la, ekema migblɔe nam; ke ne menye nenema o hã, migblɔe nam, ne manya afi si maɖo tae.”*+ 50 Eye Laban kple Betuel ɖo eŋu nɛ be: “Yehowa gbɔe nu sia tso. Míate ŋu alɔ̃ alo agbe o.* 51 Rebekae nye esi le ŋkuwòme. Kplɔe yii ne wòazu wò aƒetɔ ƒe vi la srɔ̃, abe ale si tututu Yehowa gblɔe ene.” 52 Esi Abraham ƒe subɔvi la se woƒe nyawo la, etsyɔ mo anyi enumake le Yehowa ŋkume. 53 Eye subɔvi la he klosalonuwo, sikanuwo kple awuwo ɖe go tsɔ na Rebeka; eye wòna nu xɔasiwo nɔviaŋutsua kple dadaa hã. 54 Emegbe eya kple ŋutsu siwo le eŋu la ɖu nu no nu, eye wotsi afi ma dɔ. Esi wofɔ ŋdi la, egblɔ be: “Mido mɔm ne mayi nye aƒetɔ gbɔ.” 55 Eye nɔvia kple dadaa gblɔ be: “Na ɖetugbui la nanɔ mía gbɔ ŋkeke ewo ya teti. Emegbe ate ŋu ayi.” 56 Ke egblɔ na wo be: “Migasikam ɖi o, elabena Yehowa na nye mɔzɔzɔ la dze edzi nam. Mido mɔm ne mayi nye aƒetɔ gbɔ.” 57 Eye wogblɔ be: “Mina míayɔ ɖetugbui la ne míase eya ŋutɔ ƒe numegbe.” 58 Ale woyɔ Rebeka hebiae be: “Àyi kple ŋutsu sia?” Eɖo eŋu be: “Ɛ̃, mayi.” 59 Eya ta wodo mɔ wo nɔvinyɔnu Rebeka+ kple ame si na noe*+ kpakple Abraham ƒe subɔvi la kple eŋumeawo. 60 Eye woyra Rebeka gblɔ nɛ be: “Oo mía nɔvinyɔnu, dzi, ne nàzu ame akpe ewo teƒe akpewo dada, eye wò dzidzimeviwo naxɔ woƒe futɔwo ƒe duwo* woazu wo tɔ.”+ 61 Eye Rebeka kple eƒe subɔvinyɔnuwo tso, eye wode kposɔwo dzi yi kple ŋutsu la. Ale subɔvi la kplɔ Rebeka hedze mɔ. 62 Ke Isak trɔ tso Beer-Lahai-Roi+ mɔ dzi gbɔna, elabena enɔ Negeb-nyigba+ dzi. 63 Isak do go yi ɖanɔ tsa ɖim le gbe me le fiẽ me lɔƒo nɔ ŋugble dem.+ Esi wòfɔ mo dzi la, ekpɔ kposɔwo gbɔna! 64 Esi Rebeka fɔ mo dzi la, ekpɔ Isak, eye wòɖi le kposɔ la dzi enumake. 65 Eye wòbia subɔvi la be: “Ŋutsu kae nye ma le zɔzɔm le gbe me gbɔna mía kpe ge?” Eye subɔvi la gblɔ be: “Nye aƒetɔe.” Ale wòtsɔ motsyɔnu tsyɔ ŋkume. 66 Eye subɔvi la gblɔ nu siwo katã wòwɔ la na Isak. 67 Eye Isak kplɔ ɖetugbuia yi dadaa Sara ƒe agbadɔ me.+ Ale Rebeka zu srɔ̃a; Isak lɔ̃e ŋutɔ,+ eye Isak ƒe akɔ fa azɔ le dadaa si ku la ŋuti.+\n^ Laban ye wowɔnɛ.\n^ Egɔmeɖeɖe tẽe, “ne manya ne ɖusi alo mia mee maɖo tae.”\n^ Alo, “Míate ŋu agblɔ nya vɔ̃ alo nya nyui aɖeke o.”\n^ Ame si va zu eƒe dɔlanyɔnu azɔ.\n^ Efia, “agbo.”


“MATE ŋu adzɔ o!” Amesiwo menye Kristotɔwo o la dometɔ geɖe agblɔ nya sia ne wonya se Yesu dzidzi ŋutinya la. Wosena le wo ɖokui me be mesɔ le dzɔdzɔme nu be ɖetugbi nɔaƒe nate ŋu afɔ fu ahadzi vi vifofo si nye amegbetɔ manɔmee o. Nukae nèsusu?\nLe ƒe 1984 me la, London ƒe nyadzɔdzɔgbalẽ si nye The Times ta lɛta aɖe si ƒo nu tso nya sia ŋu hegblɔ be: “Susu mele eme be woazã dzɔdzɔmeŋutinunya le glãkahehe le nukunuwo ŋu me o. Ebia be xɔse nanɔ ame si be woaxɔe ase be nukunuwo mate ŋu adzɔ o abe alesi ko wòhiãe be woaxɔe se be ate ŋu adzɔ ene.” Dzɔdzɔmeŋutinunya fialagã 14 siwo le Britain ƒe yunivɛsitiwo me de asi lɛtaa te. Wogblɔ be: “Míeda asi ɖe ɖetugbi nɔaƒea ƒe vidzidzi, Nyanyuigbalẽawo me nukunuwo, kple Kristo ƒe tsitretsitsi dzi dzidzɔtɔe be wonye ŋutinyamenudzɔdzɔwo.”\nKe hã, gɔmesese le eŋu be ɖetugbi nɔaƒe ƒe Yesu dzidzi ŋutinyaa natɔtɔ ame ne wodoe ɖe egbɔ zi gbãtɔ. Yesu dada ŋutɔ si nye ɖetugbi nɔaƒe hã tɔtɔ esime Mawu ƒe dɔla la gblɔ be: “Kpɔ ɖa, èle fu fɔ ge, eye nadzi ŋutsuvi, eye nayɔ eƒe ŋkɔ be Yesu.” Le eŋuɖoɖo me la, Maria bia be: “Aleke nusia lava mee, esi nyemenya ŋutsu o mahã?” Eye mawudɔla la ɖe eme be Mawu awɔ nukunu sia to Eƒe gbɔgbɔ kɔkɔea dzi hegblɔ kpee be: “Naneke mesẽ na Mawu o.” (Luka 1:31, 34-37) Le nyateƒe me la, Amesi wɔ amegbetɔwo ƒe vidzidzi ƒe ŋutete wɔnuku la ate ŋu ana ɖetugbi nɔaƒe nafɔ fu adzi Yesu. Ne Mawu wɔ xexeame kple dzɔdzɔmese siwo dzi wòzɔna pɛpɛpɛ la, ate ŋu azã Maria ƒe vidzidɔmezi aɖe atsɔ awɔ Amegbetɔvi si de bliboe.\nMawuvɔ̃la Yosef do ŋugbe na Maria be yeaɖee hafi wòfɔ fua. Le drɔ̃e me la, Mawu ƒe dɔlaa ɖe susu wɔnuku si tae eƒe ŋugbetɔ si nye ɖetugbi nɔaƒe la fɔ fu la me na Yosef. Mawudɔla la gblɔ be: “Megavɔ̃ srɔ̃wò Maria kpɔkplɔ va gbɔwò o, elabena fu si ke wòfɔ la, [gbɔgbɔ kɔkɔe] la mee wòtso. Adzi ŋutsuvi, eye nayɔ eƒe ŋkɔ be Yesu; elabena eyae laɖe eƒe dukɔ la tso woƒe nuvɔ̃wo me.” (Mateo 1:20, 21) Hebrigbe me ŋkɔ Yesu gɔmee nye “Yehowa Enye Xɔnametɔ.” Eɖo ŋku alesi wòhiãe be woaɖe mí tso nuvɔ̃ kple ku me kpakple ɖoɖo si Yehowa Mawu wɔ ɖe ɖeɖe ma ŋu to Yesu dzi la dzi na mí.\nEsi amegbetɔ gbãtɔ, Adam, wɔ nuvɔ̃ ta la, edzi viawo katã ɖe blibomademade me eye woate ŋu ada le Mawu ƒe sewo dzi bɔbɔe. (Romatɔwo 5:12) Aleke woate ŋu aɖe Adam ƒe dzidzimeviwo tso nuvɔ̃ me woaɖo blibodede gbɔe? Ele be woatsɔ amegbetɔ deblibo bubu ƒe agbe, si xɔ asi de Adam tɔ nu, axe fee ale be dzɔdzɔenyenye ƒe nudanua nada asɔ. Ema tae Mawu na wodzi ame deblibo, Yesu, nukutɔe ɖo eye ema tae Yesu ɖe mɔ eƒe futɔwo wui ɖo. (Yohanes 10:17, 18; Timoteo I, 2:5, 6) Le Yesu ƒe tsitretsitsi kple dziƒoyiyi megbe la, ete ŋu gblɔ kakaɖedzitɔe be: “Meku, eye kpɔ ɖa, mele agbe tso mavɔ me yi ɖe mavɔ me, eye ku kple tsiẽƒe [ameƒomea ƒe yɔdo] safuiwo le asinye.”—Nyaɖeɖefia 1:18.\nYesu zã ku kple tsiẽƒe ƒe kpɔɖeŋusafuiawo tsɔ ʋu mɔe be nusi Adam bu la nagbugbɔ asu amegbetɔ wɔnuvɔ̃wo si. Yesu ɖe eme be: “Nyee nye tsitretsitsi la kple agbe la; amesi xɔa dzinye sena la, ne eku hã la, anɔ agbe; eye amesiame, si le agbe, eye wòxɔa dzinye sena la, maku akpɔ o.” (Yohanes 11:25, 26) Ŋugbedodo wɔnuku kae nye si! Ke hã, susu vevi aɖe hã tae wodzi Yesu ɖo.\nSusu Vevitɔ Kekeake\nYesu ƒe fu si Maria fɔ la menye eƒe agbe ƒe gɔmedzedze o. Egblɔ eme kɔ ƒã be: “Meɖi tso dziƒo va.” (Yohanes 6:38) Yesu nɔ agbe le gbɔgbɔmenutowo me kple eƒe Dziƒofofoa tso nuwɔwɔ ƒe gɔmedzedze. Le nyateƒe me la, Biblia ɖɔe be “Mawu ƒe nuwɔwɔwo ƒe gɔmedzedze.” (Nyaɖeɖefia 3:14) Yesu nɔ dziƒo kpɔ mawudɔla vɔ̃ɖi aɖe, si trɔ amegbetɔ gbãtɔwo ɖa le Mawu ƒe dziɖuɖu ŋu, ƒe aglãdzedze teƒe. Esia na míekpɔ susu vevitɔ kekeake si ta Yesu di be woadzi ye abe Mawu ƒe Vi si nye amegbetɔ deblibo la ene. Susu mae nye ka?\nEyae nye be wòaɖee afia be gome le eƒe Dziƒofofoa si be wòaɖu xexeame katã dzi. To Yesu ƒe nuteƒewɔwɔ me léle ɖe asi tso edziɣi vaseɖe eƒe kuɣi le anyigba dzi me la, eɖe eƒe lɔlɔ̃ faa be yeabɔbɔ ye ɖokui na alesi Yehowa ɖua Eƒe nuwɔwɔwo dzii la fia. Hafi Mawu ƒe futɔwo nawu Yesu la, egblɔ susu si tae wòlɔ̃ faa be yeaku vɔsakua ɖo la eme kɔ ƒã. Egblɔ be bena xexeame nanyae bena, yelɔ̃a Fofo la. (Yohanes 14:31) Ne ɖee ame eve gbãtɔawo, Adam kple Xawa, tu lɔlɔ̃ sia ƒomevi ɖo la, anye ne wowɔ nuteƒe le woƒe dodokpɔ si bɔbɔ wu la me.—Mose I, 2:15-17.\nYesu ƒe nuteƒewɔwɔa hã klo nu le mawudɔla vɔ̃ɖia, Satana, dzi be enye alakpatɔ. Satana gblẽ Mawu kple amegbetɔwo ŋu to gbɔgblɔ le mawudɔla siwo le dziƒo la ŋkume me be: “Amegbetɔ atsɔ nusiwo katã le esi la, ana ɖe eƒe agbe ta.” (Hiob 2:1, 4) Satana gblɔ vodadatɔe be ne amegbetɔwo ƒe agbe ɖo afɔku me la, wo dometɔ aɖeke maɖo to Mawu o.\nNya siawo nye gbetɔtɔ Mawu ƒe dzedze anye dziɖula. Be woakpɔ nya siawo gbɔ la, Yesu lɔ̃ faa be woadzi ye abe amegbetɔ ene ahawɔ nuteƒe ɖaseɖe ku me.\nEyata, abe alesi eya ŋutɔ gblɔe ene la, susu vevitɔ si ta wodzi Yesu ɖe anyigbaa dzi ɖo enye be “[wòaɖi] ɖase na nyateƒe la.” (Yohanes 18:37) Ewɔ ema to eɖeɖefia le nyagbɔgblɔ kple nuwɔna me be Mawu ƒe dziɖulanyenye le dzɔdzɔe le nusianu me eye be ɖokuibɔbɔ nɛ hea dzidzɔ mavɔwo vɛ. Yesu ɖe eme hã be yeva xexeame be yeatsɔ yeƒe amegbetɔ ƒe agbe “ana le ame geɖewo ƒe xɔxɔ ta,” si aʋu mɔ na amegbetɔ wɔnuvɔ̃wo be blibodede kple agbe mavɔ nasu wo si. (Marko 10:45) Be ameƒomea nate ŋu ase nya vevi siawo gɔme la, ehiã be Yesu dzidzi ŋuti nuŋlɔɖi nanɔ anyi. Gakpe ɖe eŋu la, nusɔsrɔ̃ vevi bubuwo le nudzɔdzɔ siwo ƒo xlã Yesu dzidzi me, abe alesi nyati si kplɔe ɖo aɖee afia ene.\nAleke woawɔ aɖe Adam ƒe dzidzimeviwo tso nuvɔ̃ me?\nƉoe Ɖe Amewo Ɖoe Ɖe Amewo Alesi Wodzi Yesu Kple Nusitae Wodzii Ðo\nw02 12/15 axa 3-5